# Osuuskunnan pelisäännöt

Pelisäännöt kannattaa kirjata jäsensopimukseen. Sisäiset pelisäännöt luovat osuuskunnan toimintakulttuuria ja helpottavat uusien jäsenten perehdyttämistä. Pelisääntöjä voidaan muokata tarpeen mukaan. Huomaa, että osuuskunnan pelisäännöt ovat eri asia kuin osuuskunnan viralliset säännöt. Viralliset säännöt kirjataan perustamissopimukseen ja niiden muuttaminen vaatii kaupparekisterimuutoksen. Osuuskunnan pelisäännöt ovat osuuskunnan sisäisiä asioita ja toimintaohjeita. Osuuskunnan viralliset säännöt ovat julkinen ja juridinen asiakirja.

Sisäisiin pelisääntöihin ei ole olemassa yhtä ja oikeaa mallia. Säännöt muotoutuvat osuuskunnan jäsenten ajatusten ja toimintatapojen ympärille. Sääntöjen syntyminen edellyttää aina jäsenten välistä keskustelua ja asioista päättämistä. Monien asioiden organisointitapa muotoutuu vasta toiminnan kautta, eli ei kannata stressaantua, vaikka alkuvaiheessa asiat tuntuisivat sekavilta. Tärkeintä on listata asioita ylös sitä mukaa, kun tilanteita tulee eteen ja asioista päätetään. Mallia jäsensopimukseen voi ottaa esim. osakassopimuksesta.

Pelisääntöihin kirjataan mm.:

* laatuasiat
* toimitusvelvollisuus (saako jäsen myydä ja missä tapauksessa tuotteitaan tai palveluitaan ohi osuuskunnan); tämä voidaan kirjoittaa myös virallisiin sääntöihin
* yleiskuluihin perittävät maksut
* jäsenten saama korvaus
* työ- ja vastuutehtävien jako ja mahdollinen kiertovuoroisuus
* osuuskunnan arvot
* uusien jäsenien valintakriteerit
* ristiriitatilanteiden käsittely
* asiakassuhteiden hoito, asiakasrekisterien ylläpito
* taloudenhallinto (laskutus, palkanmaksu, kirjanpito…)
* tietotekniset järjestelmät ja tiedon säilyttäminen
* sisäinen ja ulkoinen viestintä
* kokouskäytännöt
* töiden aikataulutus, hinnoittelu ja budjetointi

Lähde: Osuuskunnan perustajan opas; <https://www.pellervo.fi/otlehti/uotneuvonta/liitteet04/404jasensopim.htm> , Niina Immonen

toiminnanjohtaja,Tampereen Seudun Osuustoimintakeskus